‹‹ጋዜጣው መንግሥትና ህዝብን የሚያቀራርብ ድልድይ ሊሆን ይገባል›› ተፎካካሪ የፖለቲካ ፓርቲዎች
አዲስ አበባ፦ አዲስ ዘመን ጋዜጣ ካለፈባቸው የሥራ ዘመናት አንጻር መንግሥትና ህዝብን አቀራርቦ የሚያነጋግር ድልድይ ሊሆን እንደሚገባው የተፎካካሪ ፖለቲካ ፓርቲ መሪዎች አስታወቁ፡፡  የአዲስ ዘመን ጋዜጣ 79ነኛ ዓመት አስመልክቶ የዝግጅት ክፍላችን ካነጋገራቸው የተፎካካሪ ፓርቲዎች መካከል የኦሮሞ ኮንግረስን የወከሉት ፕሮፌሰር መረራ ጉዲና እንደተናገሩት፤ አዲስ ዘመን ጋዜጣ ካለፈባቸው የሥራ ዘመናት አንጻር መንግሥትና ህዝብን አቀራርቦ የሚያነጋግር ድልድይ ሊሆን ይገባዋልⵆ በዓለም ላይ የመገናኛ ብዙሃን በራሳቸው ኤዲቶሪያል ፖሊሲ እየተመሩ መንግሥትን ማገልገል አንደኛው ሚናቸው ቢሆንም፤ አዲስ ዘመን ጋዜጣ ግን ያሉፉትን 79 ዓመታት ምንም ያበሰረው አዲስ ዘመን የለም ብለዋል።  ‹‹አዲስ ዘመን ብለው ከሰየሙት ንጉሥ ጀምሮ ደርግም ኢህአዴግም ብልጽግናም አዲስ ዘመንን ማምጣት አልቻሉም›› ያሉት ፕሮፌሰር መረራ፤ ጋዜጣው እንደ ስሙ ሳይሆን እዚህ ደርሷል። የመንግሥት አፍ ወይም አገልጋይ እንጂ ግብር እየከፈለ ለሚያኖረው ህዝብ ሀብት መሆን አልቻለም ብለዋል።  እንደ ፕሮፌሰሩ ገለጻ፤ መገናኛ ብዙሃኑ የመንግሥት አገልጋል ከሆኑ ነገር ይበላሻል። ገለልተኛ ሆነው መንግሥትና ህዝብን አቀራርበው የሚያነጋግሩ ድልድይ መሆን ይገባቸዋል። ሆኖም ይሄ አልተሳካም። አሊያም አመራር በሚሰጠውና ደመወዝ በሚከፍለው አካል ምክንያት በፍራቻ ተተብትቧል።  ‹‹አንዳንድ ጊዜ የህዝብ ድምፅ ለመሆንና የተፎካካሪ ፓርቲዎችን ሃሳብ ለማስተናገድ የሚደረግ ብልጭ ብሎ ጥፍት የሚል ጥረት አለ። በአጠቃላይ ግን አዲስ ዘመን ጋዜጣ ሚናው በተለይም በፖለቲካው ዘርፍ ምንም የተሳካ አይደለምⵆ ይህ ችግር የአገሪቱ የፖለቲካ መልክ ሲይዝ ነፃ ሊወጣ ይችላል።›› ሲሉ ተናግረዋል።  የአማራ ብሔራዊ ንቅናቄ ምክትል ሊቀመንበር አቶ የሱፍ ኢብራሂም በበኩላቸው፤ የመገናኛ ብዙሃን ሚና የሀገሪቱ ፖለቲካዊ፣ ኢኮኖሚያዊና ማህበራዊ ጉዳዮች ተሳልጠው እንዲጓዙ ማድረግ መሆኑን ገልጸው፤ አዲስ ዘመን ጋዜጣም ይህንን በማድረግ ዙሪያ የማይተካ ሚና እንደነበረው ተናግረዋል፡፡ እንደ አገር ግን ሁሉን አሳታፊ የሆነ ሚዲያ አለ ለማለት እንደሚያስቸግር ጠቅሰው አዲስ ዘመን ጋዜጣም በዚህ ምህዋር ውስጥ የነበረ መሆኑን በአመክንዮ ያነሳሉ፡፡ ከቅርብ ጊዜ ወዲህ ለውጡን ተከትሎ ተመራጭ እየሆነ መምጣቱንም ሳይጠቅሱ አላለፉም፡፡  የአንድነት ለፍትህ ለዴሞክራሲ ፓርቲ ሊቀመንበር አቶ ትዕግስቱ አወሉ እንዳሉት፤ አዲስ ዘመን በ79 ዓመታት ውስጥ እንደ ዓይን እማኝ እንደሆነ ባናየውም፣ መንግሥትንና የፖለቲካ ፓርቲዎችን ያቀራረበበትን ሁኔታ ማንሳት ይቻላል ብለዋል፡፡  ከንጉሣዊ ስርዓት ጀምሮ የተለያዩ ሃሳቦችን ሲያስተናግድና ህዝብን ከመንግሥት ጋር ሲያቀራርብ የቆየ መሆኑን ገልጸው፤ ፖለቲከኞችም ቢሆኑ ሃሳባቸውን እንዲገልጹ ማድረጉን አንስተዋል፡፡ ይሁንና ባለፉት የ27 ዓመታት ጉዞው ውስጥ ሁሉም ባይባልም የመንግሥት ልሳን ሆኖ መቆየቱንና ከለውጡ በኋላ ደግሞ አዲስ ምዕራፍ ይዞ በመምጣት ተነባቢነቱንም ሆነ ተፈላጊነቱን ጨምሮ ህዝብን፤ መንግሥትንና ፖለቲከኛውን እያቀራረበ ይገኛል ብለዋል፡፡  የኦሮሞ ብሔራዊ ኮንግረስ ፓርቲ ሊቀመንበር አቶ ቶሎሳ ተስፋዬ በበኩላቸው፤ አዲስ ዘመን ጋዜጣ ዘመን ተሻጋሪና የሚያቀርባቸውም ዜናዎች ተአማኒ ቢሆኑም አብዛኛውን ጊዜ ግን በመንግሥት ልሳንነት የሚያገለግልና የአንድን ወገን መልካም ጎኖች ብቻ የሚናገር መሆኑን አስታውቀዋል። በአንጻሩ ወደ ህዝብ ወርዶ ችግርን የማያደምጥ በመሆኑ የዕድሜውን ያህል እንዳያገለግል አድርጎታል። የጋዜጣው ስርጭት ውስን መሆን በመንግሥት ቢሮዎች ብቻ የሚገኝ ጋዜጣ አድርጎታል።  የህዝብን ጥያቄ በማስተናገድ እና የስርጭት አድማሱን በማስፋት የዕድሜውንና የስሙን ያህል ሊያገለግል እንደሚገባም ገልጸዋል።አዲስ ዘመን ግንቦት 30/2012እፀገነት አክሊሉ እና ጽጌረዳ ጫንያለው